Omnibus praesentes litteras inspecturis, frater Bartholomaeus, miseratione divina abbas humilis totusque conventus Sancti Benedicti Floriacensis, in Domino salutem. Quoniam ea quae legitime acta sunt oblivionis nebulo non debent offuscari praesentium annotatione posterorum memoriae duximus commendare, quod homines terrae nostrae lacrymabilem querimoniam saepius in auribus nostris deponebant super majoribus suis qui eos occasione talliae nostrae gravius affligebant, majorem ab eis talliam quam esset imposita exigendo. Eapropter nos ipsorum condolentes angustiis, hominibus nostris de Brayo, ad instantem ipsorum postulationem, talliam quam in eis habebamus, ad placitum abonavimus ad viginti libras parisiensis monetae, die dominica post nativitatem Beatae Virginis Mariae annuatim persolvendas, de quibus major noster de Brayo pro labore receptionis suae viginti solidos percipiet annuatim, salvis tamen omnibus aliis nostris consuetudinibus quas antea in dictis hominibus habebamus. Si quis vero portionem abonamenti quae masurae suae imponetur dicta die non solverit, tres solidos parisiensium solvere tenebitur de emenda; inter autem alias conventiones hoc duximus adnectendum quod praenominati homines masuras suas vel partem earumdem vendere vel donare, vel alio titulo alienare non poterant nisi de voluntate nostra et assensu. Licebit tamen ipsis filiis et filiabus suis matrimonia contrahentibus masuras suas vel partem earumdem donare in matrimonium, ita quod filii vel filie qui per hujusmodi donationem partem masurarum adepti fuerint secundum partem masurae et secundum valorem terrae partem abonamenti solvere tenebuntur, quae ad consilium abbatis Sancti Benedicti Floriacensis qui pro tempore erit statuetur. In cujus rei testimonio praesentem paginam sigillorum nostrorum munimine fecimus roborari. Actum anno Domini millesimo ducentesimo vicesimo quarto, mense decembri.